《送吴叔扬通判代州》
宋代·孔武仲

雁门襟喉地，北瞰单于城。
汉骑罢深入，塞垣春草生。
题舆当远去，磴道历峥嵘。
载路壶浆馈，出郭幡旗迎。
公堂足奉养，美酹与犀兵。
漏刻闲愈永，衣裘寒更轻。
五台聚仙圣，事迹从所钦。
新篇时冥邈，万怪登幽情。
政成早归来，银章对承明。
未遂游边志，羡君为此行。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。